Motoriste gewaarsku oor ‘rylopers’ wat roof, verkragFoto ter illustrasie. (Foto: Pixabay) Polisie in Mpumalanga het waarskuwings aan rylopers en motoriste uitgereik oor die gevare daaraan verbonde om saamrygeleenthede aan vreemdelinge aan te bied en te aanvaar. Dít volg nadat ŉ aantal rylopers en motoriste in dié provinsie die afgelope paar maande beroof en selfs verkrag is. In een só ŉ voorval in Maart vanjaar het ŉ motoris drie mans op die N12 opgelaai. Die mans het oorpakke aangehad en die motoris het aangeneem dat hulle pas klaar gewerk het en het vir hulle jammer gevoel. “Kort nadat die motoris die rylopers opgelaai het, het een van hulle die man gewurg en hom in die agtersitplek in forseer. Hulle het die motoris in ŉ afgeleë gebied afgelaai en met sy silwerkleurige Toyota Etios weggery,” het brig. Leonard Hlathi, polisiewoordvoerder, gesê. In ŉ afsonderlike voorval in Mei het ŉ minibustaxibestuurder ŉ saamrygeleentheid aan ŉ ryloper in Bronkhorstspruit aangebied. Die ryloper wou glo in die rigting van die KG-inkopiesentrum in Emalahleni (Witbank) gaan om geld te kry vir petrol vir sy motor. Op pad daarheen het die ryloper egter gevra dat die taxibestuurder nóg ŉ man by sy huis optel. “Kort nadat die tweede man opgelaai is, het die twee ŉ vuurwapen op die bestuurder gerig en beheer van die minibustaxi oorgeneem.” In die loop van die dag het die twee verdagtes die bestuurder as gyselaar aangehou en pendelaars opgelaai en van hul besittings beroof. “Die twee mans het later dieselfde dag twee vroue opgelaai en hulle saam met die bestuurder na nabygeleë bosse gesleep. Hulle het die bestuurder forseer om een van die vroue te verkrag terwyl hulle beurte gemaak het om die ander vrou te verkrag,” het Hlathi gesê. Die verdagtes het die bestuurder, sowel as die twee vroue vasgemaak en in die bosse agtergelaat. Hulle is later deur ŉ verbyganger gered. Meer onlangs het ŉ 45-jarige man op pad van Sabie na Witrivier vroeër vandeesmaand amper sy lewe verloor toe drie mans in ŉ blou Suzuki hom ŉ saamrygeleentheid aangebied het. Die verdagtes het die ryloper van sy selfoon, kontant en bankkaarte beroof en die man opdrag gegee om geld elektronies na hul rekeninge oor te plaas terwyl hulle ŉ vuurwapen op hom gerig het. “Die verdagtes het die man uit hul kar gegooi en ŉ paar skote afgevuur terwyl die man gevlug het vir sy lewe.” Genl.maj. Thulani Phahla, waarnemende provinsiale kommissaris in Mpumalanga, het benadruk dat die publiek formele vervoerstrukture moet gebruik in plaas daarvan om rylopers op te laai of saamrygeleenthede te aanvaar. “Ons is bewus van Suid-Afrikaners se ekonomiese uitdagings en dat gratis saamrygeleenthede dikwels al uitweg is. Die lewens van die publiek is egter belangriker as enigiets anders, daarom waarsku ons die publiek oor dié gevare,” het Phahla gesê.